Voskresensk

**Voskresensk** () om Venäman lidn da raudtesol'm Moskvan agjan suvipäivnouzmas. Se om Voskresensk-lidnümbrikon (edel vn 2019 semendkud — Voskresenskan rajonan) administrativine keskuz i suremb lidn kahtespäi.

## Istorii
Eländpunkt mainitase ezmäižen kerdan voziden 1577−1578 aigkirjas kuti *Voskresenskoje*-žilo, nimitihe Sündun Eläbzdusen () jumalanpertin mödhe. Ühtennimine žilo raudtestancijanno šingotaškanzihe vl 1862. Radnikžilo sai lidnan statusad vn 1938 14. päiväl heinkud.

Voskresensk šingotase mineraližiden heretusiden järedal tegimel (vspäi 1931, fosforan alusel), mašinansauvomižel, sauvondmaterialiden pästandal (savič, raudbetontegesed, «Tehnonikol'»-katuzmaterialad), fetran fabrikal i špaleroiden tegimel. Cementantegim radoi vn 2016 uhokuhusai, om konservacijas. Fosforitoiden Lopatinskii-löudmižsija sijadase kümnes kilometras päivnouzmha lidnan pohjoižespäi.

## Geografijan andmused

Lidn sijadase ümbrikon suves, Moskv-jogen hural randal tobjimalaz, 120 m ü.m.t. keskmäižel korktusel.

Matkad Moskvhasai om kahesakümne kilometrad lodeheze. Lähembaižed lidnad oma Kolomn suvhe, Beloozörskii lodeheze, Jegor'jevsk päivnouzmha-pohjoižpäivnouzmha.

Avtomobiline Moskvan sur' rengaz (A108-trass) om lidnan pohjoižröunaks. *Voskresensk*-raudtestancii radab lidnan pohjoižpalas vspäi 1862, sen ližaks nell' tošt stancijad oma lidnan röunoiš «Moskv — Räzan'»-keskustal 16 km pitte (ajelten Moskvaspäi): *88. km*-platform, *Šifernai*, *Moskvoreckai*, *Cemgigant*.

## Eläjad
Vl 1939 lidnan ristitišt oli 17 231 eläjad, vl 1959 — 44 759 eläjad. Vn 2010 Venäman rahvahanlugemižen mödhe lidnan eläjiden lugu oli 91 464 ristutud, rajonan (nüg. lidnümbrik) koume videndest, vn 2021 — 95 495 ristitud. Kaik 94 019 eläjad oli lidnas vl 2017. Kaikiš suremb lidnan ristitišt om 90..95 tuhad eläjid vspäi 2005 (94 121 rist. vl 2016 i 95 495 rist. vl 2021).

Rahvahad (ozutadud rahvahudenke vl 2010): venälaižed — 95,5 %, totarlaižed — 1,2 %, toižed rahvahad — 3,3 %.

Ortodoksižen hristanuskondan ühesa pühäpertid oma kaičenus i saudud lidnas: seičeme jumalanpertid i kaks' časounäd. Niiden ližaks 19. voz'sadan lopun Jumalanmaman Katken puine jumalanpert' ei ole kaičenus.

## Openduz
Lapsiden opendusen aluzkundad oma nell'toštkümne nimitadud i nomeruidud päivkodid (nomer 6, 8, 9, 15, 18, 23, 31..34, 38, 40, 60, 61), kahesa keskškolad (nomer 2..5, 9, 17, 20, 26), gimnazii nomer 1, licei nomer 6, ehtal'ne škol nomer 8, ližaopendusen *Fantazija*-aluzkund, nell' čomamahtoiden školad (nomer 3, 4, 5 i *Elegija*), nell' sportškolad (üks'borcuindoiden, olimpižen varan (ujund, hihtandsport, kebn atletik), sambon da dzüdon, hebonsportan).

Voskresenskan kolledž om lidnan professionaližen opendusen aluzkundaks.

## Galerei

Voskr-mall.jpg|Torguindkeskuz (2009)
Храм Иерусалимской иконы Божьей Матери - panoramio (1).jpg|Jumalanmaman Jerusaliman jumalaižen pühäpert', vn 2012 nägu
Воскресенск, химзавод.JPG|Himine tegim vl 2013
Voskresensk Culture House Himik entrance 2022-05.jpg|«Himik»-kul'turkeskuz (vn 2022 semendkun olend)
Voskr-arena.jpg|Jäpert'kulu (2009)
Voskresensk station loop platform 2009 07.jpg|*Voskresensk*-stancijan Moskvan agjan rengazten platformad vl 2009


## Homaičendad


## Irdkosketused
* Voskresensk-lidnümbrikon tobmuden aluzkundoiden oficialine sait (''vos-mo.ru'').  *(+äikel'ne avtomatine känduz)*